LV Eiropas Savienības Oficiālais Vēstnesis C 222/2

Beļģijas Karalistes, Čehijas Republikas, Vācijas Federatīvās Republikas, Spānijas Karalistes, Francijas Republikas, Ungārijas Republikas, Nīderlandes Karalistes, Slovākijas Republikas, Somijas Republikas, Zviedrijas Karalistes, Lielbritānijas un Ziemeļīrijas Apvienotās Karalistes ierosme Padomes Lēmumam 2009/…/TI (… gada …), ar ko izveido Eiropas Noziedzības novēršanas tīklu (EUCPN) un atceļ Lēmumu 2001/427/TI

2009/C 222/02

EIROPAS SAVIENĪBAS PADOME,

ņemot vērā Līgumu par Eiropas Savienību un jo īpaši tā 30. panta 1. punktu, 31. pantu un 34. panta 2. punkta c) apakšpunktu,

ņemot vērā Beļģijas Karalistes, Čehijas Republikas, Vācijas Federatīvās Republikas, Spānijas Karalistes, Francijas Republikas, Ungārijas Republikas, Nīderlandes Karalistes, Slovākijas Republikas, Somijas Republikas, Zviedrijas Karalistes un Lielbritānijas un Ziemeļīrijas Apvienotās Karalistes iniciatīvu,

ņemot vērā Eiropas Parlamenta Atzinumu (1),

tā kā:

(1) Eiropadomes Tamperes sanāksmē 1999. gada 15. un 16. oktobrī tika secināts, ka ir vajadzība izstrādāt noziedzības novēršanas pasākumus, apmainīties ar paraugpraksi un stiprināt valstu kompetento iestāžu tīklu noziedzības novēršanai, kā arī sadarbību starp valstu organizācijām, kas specializējas šajā jomā, nosakot, ka šīs sadarbības galvenās prioritātes varētu būt mazgadīgo, pilsētas un ar narkotikām saistīti noziedzīgi nodarījumi. Tālab tika prasīts veikt pētījumu par iespējām programmu finansēt Kopienai.

(2) Eiropas Savienības stratēģijas jaunās tūkstošgades sākumam par organizētās noziedzības novēršanu un kontroli (2) 6. ieteikumā prasīts, lai Padomei palīdz eksperti, kas ir atbilstoši kvalificēti noziedzības novēršanā, piemēram, valstu koordinācijas centri, vai lai palīdzība tai tiktu sniegta, izveidojot ekspertu tīklu, kurā būtu valstu noziedzīgu nodarījumu novēršanas organizācijas.

(3) Ar Padomes Lēmumu 2001/427/TI (3) izveidoja Eiropas Noziedzības novēršanas tīklu.

(4) Eiropas Noziedzības novēršanas tīkla ārējā novērtējumā, ko veica 2008. un 2009. gadā, noteica tīkla stiprināšanas iespējas, kuras apstiprināja EUCPN valde un kuru dēļ Lēmums 2001/427/TI ir jāatceļ un jāaizstāj ar jaunu Padomes lēmumu par Tīklu.

(5) Novērtējumā tika konstatēts, ka valstu pārstāvjiem ir vairāk jāiesaistās Tīkla darbībās.

(6) Lai stiprinātu Tīklu, jāievieš vairākas izmaiņas, kas ietver grozījumus noteikumos par kontaktpunktiem, sekretariātu, Valdes struktūru un tās uzdevumiem, tostarp priekšsēdētāja iecelšanu.

(7) Citu noteikumu pamatā vajadzētu būt Lēmumam 2001/427/TI,

IR PIEŅĒMUSI ŠO LĒMUMU.

1. pants

Izveide

Ar šo tiek izveidots Eiropas Noziedzības novēršanas tīkls (turpmāk “Tīkls”). To uzskata par Eiropas Noziedzības novēršanas tīkla, kurš izveidots ar Lēmumu 2001/427/TI, pēcteci.

2. pants

Mērķis

1. Tīkls sekmē noziedzības novēršanas dažādo aspektu attīstību Eiropas Savienības līmenī un atbalsta noziedzības novēršanas darbības vietējā un valstu mērogā.

2. Noziedzīgu nodarījumu novēršana attiecas uz visiem pasākumiem, kuru mērķis ir kvalitatīvi vai kvantitatīvi samazināt vai citādi sekmēt to, ka mazinās noziedzība un pilsoņu nedrošības sajūta, vai nu tieši atturot no noziedzīgām darbībām, vai arī izmantojot politiku un pasākumus, lai samazinātu noziedzības potenciālu un noziedzības iemeslus. Minētais ietver valdības, kompetento iestāžu, krimināltiesvedības dienestu, vietējo iestāžu, to Eiropā izveidoto specializēto asociāciju, privātā un brīvprātīgo dienestu sektora, pētnieku un sabiedrības darbu, ko atbalsta plašsaziņas līdzekļi.

3. pants

Struktūra un sastāvs

1. Tīklu veido Valde un sekretariāts, kā arī kontaktpunkti, kurus var nozīmēt katra dalībvalsts.

2. Valdi veido valstu pārstāvji, tai ir priekšsēdētājs un izpildkomiteja.

3. Katra valsts ieceļ savu valsts pārstāvi. Prombūtnes laikā valsts pārstāvis izraugās savu aizstājēju.

4. Priekšsēdētāju ieceļ no valstu pārstāvju vidus.

5. Izpildkomiteju vada priekšsēdētājs, un tajā ir, maksimums, vēl seši Valdes locekļi un Komisijas nozīmēts pārstāvis.

6. Sekretariātu veido vismaz divi, bet ne vairāk kā trīs pilna laika darbinieki. Darbiniekus nodrošina ārpakalpojumu sniedzējs, ko Komisija izraugās, pamatojoties uz iepirkuma procedūru.

4. pants

Tīkla uzdevumi

Tīkls jo īpaši:

a) sekmē sadarbību, kontaktus, kā arī informācijas un pieredzes apmaiņu starp dalībniekiem noziedzības novēršanas jomā;

b) apkopo, novērtē un nosūta uz pierādījumiem balstītu informāciju, tostarp labu praksi par esošām noziedzības novēršanas darbībām;

c) organizē konferences, jo īpaši ikgadēju konferenci par paraugpraksi, un citas darbības, tostarp Eiropas Gada balvas par noziedzības novēršanu piešķiršanu, kas paredzētas, lai sasniegtu Tīkla mērķus un plaši iepazīstinātu ar tā rezultātiem;

d) vajadzības gadījumā sniedz savas zināšanas Padomei un Komisijai;

e) katru gadu ar Valdes starpniecību ziņo Padomei par savām darbībām;

f) izstrādā un īsteno darba programmu, kuras pamatā ir skaidri definēta stratēģija, kurā ņemta vērā attiecīgu noziedzības draudu noteikšana un reakcija uz tiem.

5. pants

Informācijas apmaiņa

Lai izpildītu savus uzdevumus, Tīkls:

a) dod priekšroku daudznozaru pieejai;

b) izmantojot kontaktpunktus un valstu pārstāvjus, ir ciešā saskarsmē ar noziedzības novēršanas struktūrām, vietējām iestādēm, vietējiem sadarbības partneriem un pilsonisko sabiedrību, kā arī ar pētniecības iestādēm un nevalstiskām organizācijām dalībvalstīs;

c) izveido un uztur savu tīmekļa vietni, kurā ietver parastus ziņojumus un jebkuru citu lietderīgu informāciju, jo īpaši paraugprakses apkopojumu;

d) cenšas izmantot un sekmēt ar Savienības programmu starpniecību finansēto projektu rezultātus, kas ir būtiski saistībā ar noziedzības novēršanu.

6. pants

Pienākumi

1. Izpildkomiteja izstrādā Tīkla stratēģiju, ko apstiprina Valde.

2. Valdes uzdevumi ietver:

a) saskaņā ar šo lēmumu nodrošināt Tīkla pienācīgu darbību;

b) apstiprināt Tīkla stratēģiju, kas palīdz pilnveidot noziedzības novēršanu Savienības mērogā;

c) pieņemt un nodrošināt Tīkla darba programmas īstenošanu;

d) pieņemt gada ziņojumu par Tīkla darbībām.

3. Valde ar vienprātīgu lēmumu pieņem savu reglamentu, kas ietver, inter alia, noteikumus par priekšsēdētāja un Izpildkomitejas locekļu iecelšanu, Valdes lēmumu pieņemšanas kārtību, valodas lietojumu un administratīvu kārtību sadarbībai ar citām struktūrām, kā minēts 8. pantā.

4. Valdei palīdz sekretariāts. Tā uzdevumi ir šādi:

a) sniegt administratīvu un vispārēju atbalstu sanāksmju, semināru un konferenču sagatavošanā, izstrādāt gada pārskatu un darba programmu, atbalstīt darba programmas īstenošanu un nodrošināt koordinācijas centru saziņai ar Tīkla locekļiem;

b) nodrošināt analītisku un atbalsta funkciju, lai apzinātu notiekošās pētniecības darbības noziedzības novēršanas jomā un ar to saistītu informāciju, kas Tīklam būtu noderīga;

c) uzņemties vispārēju atbildību vadīt, izstrādāt un uzturēt Tīkla tīmekļa vietni.

Valde lemj par sekretariāta uzdevumiem un sadarbībā ar Komisiju izklāsta mērķus un no tiem izrietošas personāla komplektēšanas prasības.

5. Valstu pārstāvji sekmē Tīkla darbības valsts un vietējā mērogā un palīdz nodrošināt un uzturēt materiālus par noziedzības novēršanu un apmainīties ar tiem starp savu dalībvalsti un Tīklu.

6. Kontaktpunkti atbalsta valstu pārstāvjus, tiem Tīklā apmainoties ar informāciju par noziedzības novēršanu valstu mērogā un speciālajām zināšanām.

7. Saskaņā ar saziņas protokolu, par ko panākta vienošanās ar Komisiju, sekretariāts sniedz pārskatu priekšsēdētājam un Izpildkomitejai, kuri pārrauga sekretariāta darbību.

8. Sekretariātu un tā darbības finansē no Eiropas Savienības vispārējā budžeta.

7. pants

Valdes sanāksmes

Valde tiekas vismaz reizi pusgadā Briselē pēc priekšsēdētāja uzaicinājuma, un tās sanāksmes notiek Komisijā.

8. pants

Sadarbība ar citām struktūrām

Ja tas ir būtiski mērķu sasniegšanai, Tīkls var sadarboties ar citām struktūrām, kuras ir kompetentas noziedzības novēršanas jomā.

9. pants

Novērtēšana

Padome līdz 2012. gada 7. jūlijam novērtē Tīkla darbības.

10. pants

Atcelšana

Ar šo Lēmums 2001/427/TI tiek atcelts.

11. pants

Stāšanās spēkā

Šis lēmums stājas spēkā tā pieņemšanas dienā.

Briselē, … Padomes vārdā – priekšsēdētājs …

(1) Oficiālajā Vēstnesī vēl nav publicēts.

(2) OV C 124, 3.5.2000., 1. lpp.

(3) OV L 153, 8.6.2001., 1. lpp.